**Dôvodová správa**

 Navrhuje sa prijatie predloženého uznesenia Národnej rady Slovenskej republiky ako reakcie na náhlu a doposiaľ dôveryhodne nevysvetlenú smrť ruského opozičného lídra Alexeja Navaľného v ruskom väzení.

 Vzhľadom na viaceré pochybnosti a nejasnosti, ktoré vznikli v súvislosti s úmrtím Alexeja Navaľného považujeme za nevyhnutné dôkladné prešetrenie týchto udalostí. Navrhujeme, aby Národná rada Slovenskej republiky požiadala o okamžité a dôkladné prešetrenie smrti ruského opozičného lídra za medzinárodnej účasti, ktorá by bola garantom spravodlivého vyšetrenia tejto udalosti. Ďalej navrhujeme, aby Národná rada Slovenskej republiky zároveň vyzvala ruský režim na okamžité prepustenie všetkých politických väzňov. Rovnako sa v návrhu uznesenia vyjadruje podpora osobám, ktoré si na pietnych spomienkových udalostiach po celom svete pripomínajú osobu Alexeja Navaľného. V návrhu uznesenia sa ostro odsudzujú silové zásahy ruského režimu na tieto osoby a ich následne zatýkanie a zároveň sa žiada ich okamžité prepustenie. Akékoľvek zásahy do ľudských práv a ich porušovanie je potrebné ostro odsúdiť a jednoznačne sa voči ním vyhradiť.

 Návrh uznesenia v predloženom znení vyzýva vládu Slovenskej republiky k predvolaniu ruského veľvyslanca na Slovensku a adresovaní výzvy na prešetrenie náhleho úmrtia opozičného lídra Alexeja Navaľného.

 Prijatím predmetného uznesenia sa Slovenská republika môže pridať k tým krajinám medzinárodného spoločenstva, ktoré volajú po spravodlivom vyšetrení smrti Alexeja Navaľného a odsudzujú režim Vladimira Putina a jeho postoj ku kritikom a opozičným predstaviteľom v Rusku.